Psalmus 50
Psalmus 50 (enumeratione Graeca psalmus 49 dictus) libri Psalmorum verbis "Deus deorum" incipit; etiam habet superscriptionem: "PSALMUS. Asaph" (sic in Nova Vulgata). In hoc psalmo Deus loquitur de sacrificii genere quod ei placet. Ioannes Calvinus, theologiae Reformationis fautor, sic argumentum psalmi descripsit: Quia semper hypocritis referta fuit Ecclesia, qui defunctorie externis tantum caeremoniis Deum sibi colendum fingerent: praesertim quia apud Iudaeos multi legales figuras, post habita veritate, perperam sectati sunt, acsi tantum sacrificia et alios ritus Deus exigeret: crassum huc errorem castigat Propheta: severeque denuntiat, impie profanari Dei nomen, dum in caeremoniis locatur pietas: et spiritualem esse Dei cultum ostendit, cuius praecipue partes sint invocatio et gratiarum actio.